Κεντρικη Ενωση Δήμων και Κοινοτήτων Ελλάδας (Κ.Ε.Δ.Κ.Ε.) 

ΠΑΛΑΙΟΛΟΓΟΣ Χρήστος
Γενικός Γραμματέας 
Επισημάνσεις για  τις ΣΔΙΤ στην Αυτοδιοίκηση
· Βασικές θέσεις 

· Οι εξελίξεις μετά την ψήφιση του νόμου για τις Συμπράξεις

Οι Συμπράξεις Δημόσιου Ιδιωτικού Τομέα  νομοθετήθηκαν το 2005 ως ένας νέος τρόπος παραγωγής των δημοσίων έργων και των έργων της Αυτοδιοίκησης, τόσο για την δημιουργία υποδομών, όσο για την παροχή από την δημόσιων υπηρεσιών προς τους πολίτες.
Εξ αρχής επισημάναμε ότι πρόκειται για συμπληρωματικό τρόπο παραγωγής δημόσιων έργων, ο οποίος για να συναρθρωθεί με τους υφιστάμενους και να λειτουργήσει αποτελεσματικά και ενισχυτικά για την  εφαρμογή του αναπτυξιακού σχεδιασμού της Αυτοδιοίκησης, έπρεπε να πληρούνται σημαντικές προϋποθέσεις.

Επισημάναμε τότε, κατά την περίοδο διαβούλευσης επί του νομοσχεδίου – στην οποία πρέπει να υπενθυμίσουμε ότι δεν είχε κληθεί να μετάσχει η Αυτοδιοίκηση -, ότι τα βασικά κριτήρια με τα οποία θα διαμορφώνεται η τοποθέτηση της Αυτοδιοίκησης για τις Συμπράξεις Δημόσιου Ιδιωτικού Τομέα  ήταν τα ακόλουθα : 

1. Για να είναι ωφέλιμη, αποτελεσματική, ομαλή, η εισαγωγή των ΣΔΙΤ στο σύστημα παραγωγής των δημοσίων έργων στην Ελλάδα, χρειάζεται να ενταχθεί σε σύγχρονο Αναπτυξιακό Σχέδιο, σε κλίμακα χώρας, περιφέρειας και σε τοπική κλίμακα, για το οποίο θα διαμορφωθούν συνθήκες εφαρμογής  και όχι αγνόησης και καταστρατήγησης του. Με βάση τον σχεδιασμό αυτό θα γίνονται οι επιλογές για τα δημόσια έργα που θα προωθηθούν μέσω Συμπράξεων. Οι επιλογές είναι υποχρεωτικές διότι με συμπράξεις δημοσίου ιδιωτών δεν είναι δυνατό να γίνουν όλα τα δημόσια έργα, ενώ χρειάζονται επιλογές και μεταξύ των έργων που μπορούν να γίνουν με ΣΔΙΤ. 
2. Οι Συμπράξεις Δημόσιου Ιδιωτικού Τομέα πρέπει να κινητοποιήσουν πρόσθετους πόρους, ιδιαίτερα ιδιωτικούς, στην παραγωγή των δημόσιων έργων και την παροχή δημόσιων υπηρεσιών, και όχι απλώς να οδηγήσουν σε ανακατανομή, μεταξύ των μεθόδων παραγωγής των δημόσιων έργων, των ήδη διατιθέμενων πόρων.

Αυτό, μεταξύ των άλλων, παραπέμπει στη σχέση των ΣΔΙΤ με το Πρόγραμμα Δημοσίων Επενδύσεων, με άλλους δημόσιους εθνικούς και κοινοτικούς πόρους, όπως είναι αυτοί των Κοινοτικών Πλαισίων Στήριξης και του Αναπτυξιακού Νόμου.

3. Η Αυτοδιοίκηση, για τα έργα της οποίας οι ΣΔΙΤ προβάλλονται ως ένα αξιόλογο υποστηρικτικό μέσο σχεδιασμού και υλοποίησης, είναι ανάγκη να συμμετέχει στα θεσμοθετημένα όργανα και τις διαδικασίες σχεδιασμού, έγκρισης και ελέγχου των έργων ΣΔΙΤ. 

Ο νόμος 3389/2005 για τις Συμπράξεις Δημόσιου Ιδιωτικού Τομέα δεν ανταποκρίνεται στα κριτήρια 1 και 2, ενώ δεν προβλέπει τη συμμετοχή της Αυτοδιοίκησης στα όργανα που αποφασίζουν και ελέγχουν.

Είμαστε ήδη στη περίοδο εφαρμογής των ΣΔΙΤ, ακριβέστερα προετοιμασιών για έργα ΣΔΙΤ, δοκιμάζονται στην πράξη κυβερνητικές επιλογές που αφορούν τις συμπράξεις με τους ιδιώτες, επομένως πρέπει να εξεταστεί πως το παραπάνω γενικό πλαίσιο με το οποίο τοποθετήθηκε η ΚΕΔΚΕ για την προσέγγιση των ΣΔΙΤ στην Αυτοδιοίκηση, συνδέεται με συγκεκριμένα κρίσιμα ζητήματα,  τα οποία μας απασχολούν και στην Ημερίδα της 24.5.2006.  

Α.  Εχει ανάγκη η Αυτοδιοίκηση τις ΣΔΙΤ ?   
Γενικά μιλώντας, η Αυτοδιοίκηση χρειάζεται πάντοτε πόρους για να υλοποιήσει το αναπτυξιακό της σχέδιο. Μάλιστα με περισσότερους πόρους αναπροσαρμόζει ανοδικά το πρόγραμμα της.

Επομένως, εφόσον οι συμπράξεις με τους ιδιώτες μεταφέρουν χρήματα προς την Αυτοδιοίκηση για τους αναπτυξιακούς της στόχους, είναι γενικά χρήσιμος και αποδεκτός τρόπος παραγωγής δημόσιου έργου και παροχής υπηρεσίας.

Η απάντηση στο ερώτημα γίνεται πιο σύνθετη, και δύσκολη, όταν το ερώτημα γίνει πιο συγκεκριμένο. Ποιές κατηγορίες έργων της Αυτοδιοίκησης είναι επωφελέστερο (όχι μόνον οικονομικά) να υλοποιηθούν μέσω ΣΔΙΤ ?? Επειδή στις συμπράξεις συνεργάζονται 2 υποκείμενα, Αυτοδιοίκηση και Ιδιώτες, με συμφέροντα και προγραμματισμό που δεν συμπίπτουν αναγκαία, χρειάζεται να εξεταστούν και οι δύο πλευρές διακριτά.   

Για την Αυτοδιοίκηση ο αξιόπιστος δημόσιος αναπτυξιακός σχεδιασμός σε κλίμακα ευρύτερη και τοπική, οι  προτεραιότητες που αυτός θέτει, είναι η βάση της επιλογής, είναι η ελάχιστη υποχρεωτική συνθήκη. Το ευνοϊκό είναι ότι ο σχεδιασμός αναδεικνύεται και ως σοβαρή προϋπόθεση για την προσέλκυση των ιδιωτών σε έργα συμπράξεων.

Μέχρι τώρα έχουν προταθεί πολλές κατηγορίες έργων και δημόσιων υπηρεσιών που μπορούν να προωθηθούν στην Αυτοδιοίκηση μέσω ΣΔΙΤ. Πιθανολογούμε ότι σε αρκετές περιπτώσεις χωρίς τεκμηρίωση, χωρίς αξιολόγηση των συνθηκών και των δυνατοτήτων, ενδεχομένως κάτω από την πίεση της πολιτικής συγκυρίας και την προτροπή ανεπαρκών συμβούλων.
Από τον κατάλογο των μη ωριμασμένων μεμονωμένων έργων μέχρι τον σχεδιασμό που θα υποστηρίζει αναπτυξιακές πολιτικές, η Αυτοδιοίκηση  πρέπει να διανύσει ταχέως σημαντική απόσταση.

Υπάρχει μία πιεστική, όμως ευνοϊκή συνθήκη. Ο σχεδιασμός για την 4η προγραμματική περίοδο 2007-2013. Είναι ανάγκη και ευκαιρία, ο  σχεδιασμός της Αυτοδιοίκησης για τα συγχρηματοδοτούμενα έργα του ΕΣΠΑ 2007-2013, να αποτελέσει και την βάση για την ορθολογική επιλογή και των δημόσιων έργων που θα επιδιωχθεί να υλοποιηθούν με την προσφυγή στις ΣΔΙΤ. Τα έργα ΣΔΙΤ θα εντάσσονται στον σχεδιασμό 2007-2013, καταλαμβάνοντας, εφόσον κριθεί αναγκαίο, και μερίδιο στους δημόσιους κοινοτικούς πόρους της 4ης Προγραμματικής Περιόδου.
Β.  Το ζήτημα των δημοσίων πόρων στις Συμπράξεις Δημόσιου Ιδιωτικού Τομέα .  

Πρακτικά, στην παρούσα συγκυρία, το ζήτημα του δημοσίου χρήματος για έργα ΣΔΙΤ στην Αυτοδιοίκηση έχει δύο άμεσες εκφράσεις με ιδιαίτερη βαρύτητα. 

Η πρώτη αφορά το Πρόγραμμα Δημοσίων Επενδύσεων. 

Η δεύτερη, τη χρήση των κοινοτικών πόρων της 3ης και κυρίως της 4ης Προγραμματικής Περιόδου για την συγχρηματοδότηση έργων ΣΔΙΤ.

Η γενική κατεύθυνση, το ζητούμενο από την αξιοποίηση των ΣΔΙΤ στην Αυτοδιοίκηση,  είναι να προσθέσει πόρους στους ήδη διατιθέμενους για την χρηματοδότηση του αναπτυξιακού της προγραμματισμού.

Οι αναπτυξιακές δραστηριότητες της Αυτοδιοίκησης χρηματοδοτούνται με τους ακόλουθους τρόπους : 

1.  Από το  Πρόγραμμα Δημοσίων Επενδύσεων, τα κονδύλια του οποίου διοχετεύονται προς τους φορείς της Αυτοδιοίκησης : 
· με την ΣΑΤΑ (Συλλογική Απόφαση Τοπικής Αυτοδιοίκησης), 450 εκ. € ετησίως 

· με τους πόρους του Προγράμματος ΘΗΣΕΑΣ, 500 εκ. ετησίως 

· με την ΣΑΕ  055  (Συλλογική Απόφαση Εργου), 150 εκ. € ετησίως 
· με την καταβολή της εθνικής συμμετοχής για τα έργα της Αυτοδιοίκησης τα οποία είναι ενταγμένα σε συγχρηματοδοτούμενα από την Ευρωπαϊκή Ενωση προγράμματα

· με τον Αναπτυξιακό Νόμο 
2. Από τους κοινοτικούς πόρους, κυρίως των Επιχειρησιακών Προγραμμάτων 2000 – 2006 (Περιφερειακά, Τομεακά, Ταμείο Συνοχής, Κοινοτικές Πρωτοβουλίες), αλλά και άλλων χρηματοδοτούμενων απευθείας από την Ευρωπαϊκή Επιτροπή προγραμμάτων. Στις 31.12. 2005 είχαν εκταμιευθεί για δράσεις των Ο.Τ.Α. στα Ε.Π. της 3ης Προγραμματικής Περιόδου 1, 5 δις €, που αντιστοιχούν σε ετήσια βάση περίπου στα 350 εκ €.
Η χώρα είναι σε περίοδο σχεδιασμού των προγραμμάτων της περιόδου 2007-2013, και μάλιστα σε προχωρημένη φάση, με πλήρη εμπλοκή και της Αυτοδιοίκησης, και δεν είναι καθαρό, αν κοινοτικοί πόροι θα συγχρηματοδοτήσουν ΣΔΙΤ, ποια έργα και με τι μεγέθους κονδύλια. 

3. Από δανεισμό των φορέων της Αυτοδιοίκησης από το Ταμείο Παρακαταθηκών και Δανείων και από Τράπεζες. Υπολογίζεται ότι το άληκτο κεφάλαιο των δανείων των Ο.Τ.Α. από το ΤΠΔ ανέρχονται σε 1,276 δις € , από τα οποία το μεγαλύτερο μέρος κατευθύνεται σε επενδυτικές δαπάνες και το μικρότερο σε εξώφληση χρεών. 
H εφαρμογή των Συμπράξεων Δ.Ι.Τ. απαιτεί ή και οδηγεί σε δέσμευση δημόσιων πόρων, οι οποίοι θα αναζητηθούν στο Π.Δ.Ε. και στα κοινοτικά κονδύλια των συγχρηματοδοτούμενων από την Ε.Ε. προγραμμάτων. 
Τα χρήματα που θα διατίθενται για επενδύσεις στην Αυτοδιοίκηση, μετά την εφαρμογή των ΣΔΙΤ, πρέπει να είναι συνολικά αυξημένα σε σχέση με την προ ΣΔΙΤ περίοδο. 

Στο πρόσφατο συνέδριο στους Δελφούς ο Υπουργός Εσωτερικών ανακοίνωσε ότι, με βάση τις κατατεθημένες προτάσεις για ΣΔΙΤ στην Αυτοδιοίκηση, προσδοκά σε έργα ύψους 1,5 δις €. Αυτό το κονδύλι των έργων ΣΔΙΤ χρειάζεται να αυξήσει, να προστεθεί  στα ποσά που κατευθύνονται στα επενδυτικά προγράμματα της Αυτοδιοίκησης, και όχι να ισοσταθμίσει μεταφορές πόρων για έργα της Αυτοδιοίκησης προς άλλους τομείς.
Οι πρόσθετοι πόροι που θα εισφερθούν θα είναι κατά κύριο λόγο ιδιωτικοί, αφού εξ ορισμού αυτό είναι το περιεχόμενο των συμπράξεων του δημόσιου με τον ιδιωτικό τομέα.

Συγχρόνως είναι ανάγκη να κινητοποιηθούν πρόσθετοι δημόσιοι πόροι. 
Με την εφαρμογή των ΣΔΙΤ είναι κρίσιμο, ΠΟΛΙΤΙΚΗΣ τάξης ζήτημα, η εξέλιξη στο συνολικό μέγεθος και την διάρθρωση της δημόσιας χρηματοδότησης των αναπτυξιακών προγραμμάτων της Αυτοδιοίκησης.

(i) Η εκδοχή της μείωσης του μεριδίου των δημόσιων πόρων – εθνικών και κοινοτικών – στο συνολικό αναπτυξιακό budget της Αυτοδιοίκησης, δεν πρέπει να γίνει αποδεκτή, ακόμη και όταν η μείωση αυτή αντισταθμιστεί από αντίστοιχη εισροή ιδιωτικών πόρων. Το βασικό επιχείρημα είναι ότι, αν μειωθούν οι δημόσιοι πόροι θα μείνουν ακάλυπτοι επενδυτικά, σημαντικοί τομείς του έργου της Αυτοδιοίκησης από εκείνους που δεν προσελκύουν πόρους ιδιωτών.
(ii)Τα ερωτήματα πυκνώνουν όταν δεν τίθεται θέμα μείωσης των δημόσιων πόρων, αλλά αναδιάρθρωσης τους, ώστε να περιλάβουν και τη συμμετοχή του δημοσίου στις ΣΔΙΤ. Αμέσως αναφύονται τα ζητήματα των προτεραιοτήτων. Σε ποιους τομείς του έργου της Αυτοδιοίκησης θα χρησιμοποιηθούν συμπράξεις με ιδιώτες και αντίστοιχα δέσμευση των δημόσιων πόρων υπέρ των ΣΔΙΤ. Οι επιλογές είναι επιλογές πολιτικής, και δεν είναι δυνατό να απαντηθούν αξιόπιστα και υπέρ του δημοσίου συμφέροντος παρά μόνον στη βάση συνολικού αναπτυξιακού σχεδιασμού, σε κλίμακα χώρας, περιφερειακή, τοπική.  

(iii) Υπάρχει η δυνατότητα να προσελκυστούν στη περίοδο εφαρμογής των ΣΔΙΤ και μέσω αυτής της μεθόδου παραγωγής των δημόσιων έργων πρόσθετοι δημόσιοι πόροι στην χρηματοδότηση του αναπτυξιακού έργου της Αυτοδιοίκησης ? Το ερώτημα δείχνει ακαδημαϊκό, όμως δεν είναι. Οι πρόσθετοι δημόσιοι πόροι προς έργα της Αυτοδιοίκησης υπό δύο συνθήκες μπορούν να εξευρεθούν, οι οποίες ενδεχομένως πιθανό να συντρέχουν : είτε οι δημόσιοι αυτοί πόροι οδηγούνται προς έργα της Αυτοδιοίκησης με πολιτική επιλογή είτε από τη συνολικά ανοδική πορεία της οικονομίας (αύξηση του ΑΕΠ) προκύπτει η δυνατότητα να υπάρξουν τέτοιοι πρόσθετοι πόροι, οι οποίοι θα κατευθυνθούν προς έργα της Αυτοδιοίκηση.

Από το νόμο και κυρίως από την κυβερνητική πρακτική (Εγκύκλιος ΠΔΕ για τις ΣΔΙΤ) οι Συμπράξεις συσχετίζονται πρακτικά με το Πρόγραμμα Δημοσίων Επενδύσεων με τρόπο που δημιουργεί βάσιμες ανησυχίες ότι θα αποσπάσουν από αυτό σημαντικό μερίδιο δημόσιων πόρων που θα μπορούσε και θα έπρεπε να κατευθυνθεί σε τομείς προτεραιότητας και εκεί όπου σπανίζουν οι πόροι.
Γ.  Μπροστά στην πίεση της δημοσιονομικής στενότητας έχουν δημιουργηθεί,  και στην Αυτοδιοίκηση είναι αλήθεια, προσδοκίες δυσανάλογες προς τις δυνατότητες των ΣΔΙΤ. 
Μέτρο για τα μερίδια των Συμπράξεων με ιδιώτες στον συνολικό προϋπολογισμό των δημοσίων έργων και υπηρεσιών δίνουν κατ΄ αρχήν οι εμπειρίες της εφαρμογής τους σε άλλες οικονομίες. Στη Μεγάλη Βρετανία, τη χώρα η οποία κατέχει το 66% της παγκόσμιας αγοράς ΣΔΙΤ, το μερίδιο είναι 20%. Η παγκόσμια αγορά ΣΔΙΤ υπολογίζεται σε 100 δις $.

Στην Ελλάδα, με μία προσεγγιστική επεξεργασία των διατιθέμενων στοιχείων ΘΗΣΕΑ για προετοιμασία ΣΔΙΤ συγκριτικά με τα συνολικά στοιχεία για τις επενδύσεις στην Αυτοδιοίκηση, το μερίδιο των ΣΔΙΤ στα έργα της Αυτοδιοίκησης (σχεδιασμός) κινείται στο 5%.  
Η κινητικότητα για τις ΣΔΙΤ στην Αυτοδιοίκηση αποτυπώνεται κυρίως στο Πρόγραμμα ΘΗΣΕΑΣ, το οποίο έχει συσχετισθεί με τις Συμπράξεις Δ.Ι.Τ., διότι χρηματοδοτεί υπηρεσίες προετοιμασίας των διαδικασιών ωρίμανσης – υλοποίησης των έργων ΣΔΙΤ, προσυμβατικές και συμβατικές.
Ο νέος Κώδικας Δήμων και Κοινοτήτων, στο άρθρο 224,  προβλέπει την δυνατότητα των Ο.Τ.Α. να χρησιμοποιήσουν τις διατάξεις του ν.3389 / 2005 για την εκτέλεση έργων και την παροχή υπηρεσιών. Πέραν από την πρόβλεψη αυτή, το σημαντικότερο ενδεχομένως στο νέο Κώδικα το οποίο  μπορεί να υπηρετήσει θετικά την προώθηση των συμπράξεων είναι η θέσπιση των «Επιχειρησιακών Σχεδίων» των Ο.Τ.Α..Διαμορφώνεται με αυτά, εφόσον είναι αξιόπιστα, μία βάση επιχειρησιακού σχεδιασμού για τους φορείς της Αυτοδιοίκησης, η οποία θα είναι χρήσιμη και στις επιλογές για τις ΣΔΙΤ.   
Σημαντική,έμμεση, ρύθμιση για την εισαγωγή των ΣΔΙΤ στην Αυτοδιοίκηση είναι η πρόβλεψη του Αναπτυξιακού Νόμου 3299 / 2004 στο άρθρο 3, εδ.6, δ, (i). Τα σχέδια που αφορούν σύμπραξη με ιδιώτη επενδυτή και βασίζονται (περιλαμβάνουν) στην παραχώρηση προς τον ιδιώτη ακίνητης περιουσίας του Δημοσίου για τουλάχιστον 15 έτη,  εντάσσονται στις ενισχύσεις του νόμου.

Στον ΘΗΣΕΑ έχουν ενταχθεί, για υπηρεσίες προετοιμασίας ΣΔΙΤ 87 έργα Ο.Τ.Α., από τα οποία 29 έργα (33,3% επί του συνόλου) αφορούν αναπτύξεις ακινήτων για τουριστικές χρήσεις, 19 έργα (21,8% επί του συνόλου) αφορούν χώρους υπόγειας στάθμευσης οχημάτων, 10 έργα (11,5% του συνόλου) αξιοποίηση ακίνητης περιουσίας των Ο.Τ.Α. για άλλους από τους προαναφερόμενους σκοπούς, 14 έργα (16,1%) μελέτες ωρίμανσης και εκπόνηση master plans. 

Ο Υπουργός Εσωτερικών στις 19.5.2006 αναφέρθηκε σε εντάξεις προετοιμασίας 104 έργων ΣΔΙΤ στην Αυτοδιοίκηση (εκ των οποίων 6 αφορούν master plans), προϋπολογιζόμενης αξίας 8,2 δις € , από τα οποία εκτιμάται ότι θα προκύψουν έργα 1,5 δις €.

Η κατανομή των έργων στις Περιφέρειες της χώρας έχει αιχμές σε Αττική, Θεσσαλία και Δυτική Μακεδονία, ενώ η Κρήτη είναι σχεδόν απούσα. Σε 16 νομούς δεν υπάρχει ενταγμένη πρόταση,19 νομοί έχουν μία ενταγμένη πρόταση ανά νομό, ενώ 4 νομοί (Αθηνών, Θεσσαλονίκης, Μαγνησίας και Λέσβου) έχουν τουλάχιστον 4 προτάσεις. 
Από τα στοιχεία αυτά πρέπει να επισημανθούν ορισμένα χαρακτηριστικά σημεία.
Ακίνητα, τουρισμός, parking είναι αυτά που χαρακτηρίζουν τα ενταγμένα έργα προετοιμασίας ΣΔΙΤ στον ΘΗΣΕΑ. Επισημαίνεται η πολύ χαμηλή παρουσία έργων που αφορούν διαχείριση απορριμμάτων και αποβλήτων, και ενεργειακές υποδομές σε Α.Π.Ε.. 

Υπολογίζεται ότι από την πρόσληψη συμβούλου μέχρι την ωρίμανση – υλοποίηση ενός έργου θα απαιτηθούν 12-26 μήνες.

 Εντάξεις στον ΘΗΣΕΑ υπάρχουν. Προκηρύξεις όμως πόσες ?? Σύμφωνα με στοιχεία μας έχουν προκηρυχθεί μέχρι τώρα 29 από τα 87 ενταγμένα έργα.
Τα χαρακτηριστικά των μέχρι τώρα ενταγμένων στον ΘΗΣΕΑ έργων Ο.Τ.Α. επιβεβαιώνουν  όσα προαναφέρονται, αφενός για την στενότητα πόρων στην παραγωγή των έργων της Αυτοδιοίκησης και την  αναζήτηση διεξόδου στις ΣΔΙΤ, αφετέρου για την ανάγκη σύγχρονου και ολοκληρωμένου αναπτυξιακού σχεδιασμού και σε τοπική κλίμακα, ώστε η επιλογή της σύμπραξης με ιδιώτες να είναι ρεαλιστική και παραγωγική. 

Προτάσεις Ο.Τ.Α. προετοιμασίας έργων ΣΔΙΤ, ενταγμένες στον «ΘΗΣΕΑ»

	ΠΕΡΙΦΕΡΕΙΑ
	ΝΟΜΟΣ
	ΣΥΝΟΛΟ ΕΡΓΩΝ

	Αττικής
	ΑΘΗΝΩΝ
	13

	
	ΑΝΑΤΟΛΙΚΗΣ ΑΤΤΙΚΗΣ
	2

	
	ΔΥΤΙΚΗΣ ΑΤΤΙΚΗΣ
	0

	
	ΠΕΙΡΑΙΩΣ
	1

	
	Σύνολο
	16

	Αν Μακεδονία Θράκη
	ΔΡΑΜΑΣ
	3

	
	ΕΒΡΟΥ
	1

	
	ΚΑΒΑΛΑΣ
	2

	
	ΞΑΝΘΗΣ
	0

	
	ΡΟΔΟΠΗΣ
	1

	
	Σύνολο
	7

	Βόρειο Αιγαίο
	ΛΕΣΒΟΥ
	5

	
	ΣΑΜΟΥ
	0

	
	ΧΙΟΥ
	2

	
	Σύνολο
	7

	Δυτική Ελλάδα
	ΑΙΤΩΛ/ΝΙΑΣ
	3

	
	ΑΧΑΪΑΣ
	1

	
	ΗΛΕΙΑΣ
	0

	
	Σύνολο
	4

	Δυτική Μακεδονία
	ΓΡΕΒΕΝΩΝ
	0

	
	ΚΑΣΤΟΡΙΑΣ
	2

	
	ΚΟΖΑΝΗΣ
	1

	
	ΦΛΩΡΙΝΑΣ
	0

	
	Σύνολο
	3

	Ηπείρου
	ΘΕΣΠΡΩΤΙΑΣ
	1

	
	ΙΩΑΝΝΙΝΩΝ
	0

	
	ΠΡΕΒΕΖΑΣ
	0

	
	ΑΡΤΑΣ
	1

	
	Σύνολο
	2

	Ιόνια
	ΖΑΚΥΝΘΟΥ
	0

	
	ΚΕΡΚΥΡΑΣ
	1

	
	ΚΕΦΑΛΛΟΝΙΑΣ
	2

	
	ΛΕΥΚΑΔΑΣ
	0

	
	Σύνολο
	3

	Θεσσαλία
	ΚΑΡΔΙΤΣΑΣ
	1

	
	ΛΑΡΙΣΑΣ
	1

	
	ΜΑΓΝΗΣΙΑΣ
	10

	
	ΤΡΙΚΑΛΩΝ
	3

	
	Σύνολο
	15

	Κεντρική Μακεδονία
	ΗΜΑΘΙΑΣ
	2

	
	ΘΕΣΣΑΛΟΝΙΚΗΣ
	7

	
	ΚΙΛΚΙΣ
	1

	
	ΠΕΛΛΑΣ
	1

	
	ΠΙΕΡΙΑΣ
	1

	
	ΣΕΡΡΩΝ
	0

	
	ΧΑΛΚΙΔΙΚΗΣ
	1

	
	Σύνολο
	13

	Κρήτη
	ΗΡΑΚΛΕΙΟΥ
	1

	
	ΛΑΣΙΘΙΟΥ
	0

	
	ΡΕΘΥΜΝΗΣ
	0

	
	ΧΑΝΙΩΝ
	0

	
	Σύνολο
	1

	Νότιο Αιγαίο
	ΔΩΔΕΚΑΝΗΣΟΥ
	2

	
	ΚΥΚΛΑΔΩΝ
	2

	
	Σύνολο
	4

	Πελοποννήσου
	ΑΡΓΟΛΙΔΑΣ
	1

	
	ΑΡΚΑΔΙΑΣ
	2

	
	ΚΟΡΙΝΘΙΑΣ
	2

	
	ΛΑΚΩΝΙΑΣ
	1

	
	ΜΕΣΣΗΝΙΑΣ
	0

	
	Σύνολο
	6

	Στερεά Ελλάδα
	ΒΟΙΩΤΙΑΣ
	0

	
	ΕΥΒΟΙΑΣ
	1

	
	ΕΥΡΥΤΑΝΙΑΣ
	2

	
	ΦΘΙΩΤΙΔΑΣ
	1

	
	ΦΩΚΙΔΑΣ
	2

	
	Σύνολο
	6

	ΣΥΝΟΛΟ
	87


Κατηγορίες έργων  Ο.Τ.Α. με ΣΔΙΤ, ενταγμένων στον «ΘΗΣΕΑ»

	ΚΑΤΗΓΟΡΙΕΣ Έργων
	ΠΛΗΘΟΣ
	%

	ΤΟΥΡΙΣΜΟΣ (ΞΕΝΩΝΕΣ,ΧΙΟΝΟΔΡΟΜΙΚΑ, ΛΟΥΤΡΑ)
	25
	29%

	ΑΚΙΝΗΤΗ ΠΕΡΙΟΥΣΙΑ
	10
	11%

	PARKING
	19
	22%

	MASTER PLAN - ΩΡΙΜΑΝΣΗ ΜΕΛΕΤΩΝ
	14
	16%

	ΕΝΕΡΓΕΙΑ
	5
	6%

	ΜΑΡΙΝΕΣ
	4
	5%

	ΜΕΤΑΠΟΙΗΣΗ
	2
	2%

	ΒΙΟΤΕΧΝΙΚΟ ΠΑΡΚΟ
	1
	1%

	ΑΘΛΗΤΙΚΕΣ ΥΠΟΔΟΜΕΣ
	2
	2%

	ΝΟΜΙΚΗ ΥΠΟΣΤΗΡΙΞΗ
	1
	1%

	ΤΗΛΕΘΕΡΜΑΝΣΗ
	1
	1%

	ΔΙΑΧΕΙΡΙΣΗ ΣΤΕΡΕΩΝ ΑΠΟΒΛΗΤΩΝ
	3
	3%

	ΣΥΝΟΛΟ
	87
	100,00%


Δ.   Η περίοδος χαρακτηρίζεται, τόσο από την εφαρμογή των ΣΔΙΤ,όσο και από την προετοιμασία του ΕΣΠΑ 2007-2013, ζητήματα που απαιτούν σημαντικές προσαρμογές και αλλαγές στον τρόπο δουλειάς των συστημάτων της Δημόσιας Διοίκησης και της Αυτοδιοίκησης που έχουν την ευθύνη των δημοσίων έργων και των δημοσίων υπηρεσιών.
Για να υποδεχθούν και να υποστηρίξουν αποτελεσματικά τα έργα των συμπράξεων με ιδιώτες, η υπηρεσιακή δομή των Ο.Τ.Α., τα στελέχη τους,    χρειάζεται να αλλάξουν νοοτροπίες, να εισαχθούν νέα εργαλεία διαχείρισης και παρακολούθησης.
Εχει προταθεί η ιδέα της συγκρότησης «ομάδων κρούσης» (task forces) από στελέχη των Δήμων, οι οποίες θα επωμιστούν ανά Ο.Τ.Α. τα έργα των συμπράξεων με τους ιδιώτες. Προτείνεται επίσης η προσφυγή σε συμβούλους.

Σε κάθε περίπτωση τα όρια των λύσεων αυτών είναι περιορισμένα. Μπορεί, ως παράδειγμα, η ομάδα κρούσης ή ο εξωτερικός σύμβουλος – συνεργάτης να αναλάβουν τις ευθύνες που αναλογούν στην επίβλεψη και την οικονομική διαχείριση των έργων ??  
Πιστεύω ότι οι ουσιαστικές λύσεις πρέπει να αναζητηθούν στην δημιουργία,  με μεθοδική αναζήτηση, με συστηματική εκπαίδευση, προσωπικού από τα ίδια τα στελέχη των ΟΤΑ, το οποίο θα εξειδικευθεί στην διεύθυνση και διαχείριση έργων ΣΔΙΤ. Είναι ευνοϊκό ότι η ζήτηση για προσωπικό στην Αυτοδιοίκηση με ανάλογα προσόντα εκτείνεται και για τα  συγχρηματοδοτούμενα από κοινοτικούς πόρους προγράμματα και για σύνθετα έργα του «Εθνικού Προγράμματος Ανάπτυξης». 

Συγχρόνως με την διαμόρφωση των στελεχών, είναι υποχρεωτικό να εισαχθούν στην Αυτοδιοίκηση συστήματα διοίκησης και διαχείρισης συγχρηματοδοτούμενων έργων, των έργων ΣΔΙΤ περιλαμβανομένων. 

Πόροι και εργαλεία για τις αναγκαίες αλλαγές στους μηχανισμούς της Αυτοδιοίκησης, θα προέλθουν, μεταξύ των άλλων, από την πλήρη αξιοποίηση των προγραμμάτων και των προτάσεων για τη «Βελτίωση της Διοικητικής Ικανότητας στη Δημόσια Διοίκηση και την Αυτοδιοίκηση» και για την «Κοινωνία της Πληροφορίας». Στους θεματικούς άξονες αυτούς η Αυτοδιοίκηση καταθέτει προτάσεις και αναλαμβάνει πρωτοβουλίες, στοχεύοντας στην πλήρη αξιοποίηση των κοινοτικών πόρων, τόσο στο πλαίσιο του 3ου, όσο και του 4ου Κ.Π.Σ..
Συστηματικές πρωτοβουλίες επιστημονικής υποστήριξης των Ο.Τ.Α. στα ζητήματα των ΣΔΙΤ, όπως αυτή που προωθεί η ΚΕΔΚΕ με τη συγκρότηση «Μονάδας Υποστήριξης των Ο.Τ.Α. στα ζητήματα των Συμπράξεων Δημόσιου Ιδιωτικού Τομέα», μπορούν να συμβάλλουν, στις μεταβατικές περιόδους, και στην διαμόρφωση της «κρίσιμης μάζας» εξειδικευμένων στελεχών των Ο.Τ.Α. για τα συγχρηματοδοτούμενα έργα της Αυτοδιοίκησης και στην εισαγωγή και αξιοποίηση συστημάτων παρακολούθησης και διαχείρισης.
Ε.  Η αξιοποίηση των συμπράξεων με ιδιώτες για την προώθηση συγκεκριμένων έργων της Αυτοδιοίκησης προϋποθέτει και την ικανότητα και την διαθεσιμότητα των ιδιωτών. Οι προφανείς δυσκολίες των Ο.Τ.Α. να προσαρμοστούν στο περιβάλλον που έχει δημιουργηθεί  στην παραγωγή δημόσιων έργων και στην χρηματοδότηση τους έχουν τραβήξει τους προβολείς της δημοσιότητας στα «πρέπει» για την Αυτοδιοίκηση. 
Πρέπει όμως να διερευνηθεί και η ανταπόκριση των επιχειρηματιών στις προοπτικές των ΣΔΙΤ, αφού μέχρι τώρα οι από πλευράς τους κινήσεις είναι μεμονωμένες και επιφυλακτικές. Επιφυλακτικότητα εντοπίζεται και στις τράπεζες, παρότι, λόγω των δυνατοτήτων και του ρόλου τους, δεν θα έπρεπε να περιορίζονται στην πεπατημένη να αναμένουν, να προτάσσουν την εξασφάλιση εγγυήσεων, αντί να αναλαμβάνουν πρωτοβουλίες. 

ΣΤ. Από την ΚΕΔΚΕ και το  Ινστιτούτο Τοπικής Αυτοδιοίκησης, με την συνεργασία της αναπτυξιακής εταιρείας της Αυτοδιοίκησης Π.Ε.Τ.Α. Α.Ε.,  συγκροτείται «Μονάδα Υποστήριξης των Ο.Τ.Α. στα ζητήματα των Συμπράξεων Δημόσιου Ιδιωτικού Τομέα»  

Στον άμεσο προγραμματισμό της Μονάδας είναι, μεταξύ των άλλων, :

· η παραγωγή ορισμένων μεθοδολογικών «εργαλείων», ανά κατηγορία έργων (απορρίμματα, αξιοποίηση ακινήτων, parkingκ, ενεργειακά,κ.λπ.), με τα οποία οι ΟΤΑ θα εξετάζουν τις δυνατότητες παραγωγής έργων με ΣΔΙΤ, τα βήματα υλοποίησης, την κατανομή των κινδύνων, τις συμβατικές σχέσεις αναδόχου – επενδυτή, την παρακολούθηση της υλοποίησης  
· η ενημέρωση του πολιτικού προσωπικού και των εργαζομένων   
· η προσέγγιση μεθοδολογικών και άλλων στρατηγικού χαρακτήρα θεμάτων για τις συμπράξεις με τους ιδιώτες, με στόχο τον εξορθολογισμό και τη βελτίωση του σχεδιασμού των Ο.Τ.Α.. 
Η ιδέα μας είναι  ότι στο καινούργιο πεδίο που ανοίγεται με τις Συμπράξεις, οι Δήμοι, οι άλλοι φορείς της Αυτοδιοίκησης,  εμείς οι ίδιοι ως πολιτικό προσωπικό, έχουμε ανάγκη από ενημέρωση, από ανταλλαγή εμπειριών, από χρήση μεθόδων και εργαλείων που θα μας βοηθούν να επιλέγουμε, να σχεδιάζουμε, να αποφασίζουμε.

Οι ΣΔΙΤ είναι από τους τομείς της δουλειάς μας όπου η επιστημονική υποστήριξη δείχνει απολύτως αναγκαία.

Η Μονάδα έχει να παίξει και τον κρίσιμο ρόλο της τεκμηρίωσης, της παρακολούθησης των έργων ΣΔΙΤ, της αξιολόγησης των εμπειριών, της δικτύωσης των υποκειμένων της Αυτοδιοίκησης, αλλά και ευρύτερα φορέων που χρησιμοποιούν τις συμπράξεις.     

ΑΘΗΝΑ 24.5.2006

